TASCO กับกรณีช้างประสานงา
SET ของตลาดหุ้นกลับมาสดใสอีกครั้ง ล่าสุดอยู่เหนือแนวรับ 1,560 จุดแล้ว แม้ว่าการจะทะลุแนวต้านสำคัญ 1,600 จุด จะยากพอสมควร
SET ของตลาดหุ้นกลับมาสดใสอีกครั้ง ล่าสุดอยู่เหนือแนวรับ 1,560 จุดแล้ว แม้ว่าการจะทะลุแนวต้านสำคัญ 1,600 จุด จะยากพอสมควร
23 ส.ค. 2564

ดัชนี SET ของตลาดหุ้นทยานกลับมาสดใสอีกครั้ง ล่าสุดอยู่เหนือแนวรับ 1,560 จุด มาได้แล้ว แม้ว่าการจะทะลุแนวต้านสำคัญ 1,600 จุด จะยากพอสมควร แต่หลังจากผ่านช่วงประกาศงบไตรมาสสองไปเรียบร้อยแล้ว โดยบริษัทจดทะเบียน สามารถทำกำไรปกติและพิเศษรวมกันกว่า 2.76 แสนล้านบาท ปรับเพิ่มขึ้น 119.4% จากไตรมาส 2 ปีที่แล้ว ที่ได้รับผลกระทบหนักจากโควิด และเพิ่มจากไตรมาสแรกราว 6% น่าจะหักกลบข่าวร้ายจากช่วงครึ่งหลังของปี ผลประกอบการมีแนวโน้มปรับลดลงหนัก จากผลของโควิด
ประเด็น “เกินคาด” และ “ตามคาด” จึงติดปากพอสมควร
ล่าสุด มีข่าวร้ายมาถล่มบริษัทจดทะเบียนที่มีผลประกอบการสวยมาตลอดอย่าง TASCO หรือ บริษัท ทิปโก้แอสฟัลท์ จำกัด (มหาชน) จนราคาหุ้นร่วงมาใต้ราคา 19.00 บาท เนื่องจากตกเป็นข่าวอื้อฉาวว่ามีเอี่ยวทางอ้อมกับการฟอกเงินของบริษัทน้ำมันแลกอาวุธในสหรัฐฯ
ข่าวปรากฏในคำให้การที่มีการยื่นฟ้องต่อศาลแขวงสหรัฐฯ ในรัฐฟลอริดา ระบุว่า บริษัท Achabal Technologies ในรัฐฟลอริดา โดยมีนายฮอร์เก โนเบรกา นักธุรกิจสัญชาติอเมริกัน-เวเนซุเอลา เป็นประธานเจ้าหน้าที่บริหาร ได้ทำการขายโฟมที่เป็นฉนวนกันความร้อนในถังน้ำมันของเครื่องบินรบรัสเซียรุ่น Sukhoi SU-30 ให้แก่กองทัพเวเนซุเอลา ซึ่งการกระทำดังกล่าวถือเป็นการละเมิดมาตรการคว่ำบาตรของสหรัฐฯ
บังเอิญดีลซื้อขายน้ำมันดังกล่าว ระบุว่า TASCO มีชื่อเป็นลูกค้ารายหนึ่งของ Achabal ด้วย เรื่องก็เลยพัวพันว่า TASCO อาจจะถูกกล่าวหาว่าฟอกเงินร่วมกับบริษัทดังกล่าว
ก่อนหน้านี้ในช่วงปลายเดือน ม.ค. 2019 สหรัฐฯ ยกระดับการคว่ำบาตรต่อรัฐบาลของนายนิโคลัส มาดูโร ประธานาธิบดีเวเนซุเอลา เวเนซุเอลาครอบคลุมอุตสาหกรรมน้ำมัน มุ่งเป้าที่บริษัทน้ำมันแห่งชาติ “ปิโตรเลออสเดอ เวเนซุเอลา” (PDVSA) เพื่อป้องกันไม่ให้รายได้จากบริษัทน้ำมันแห่งนี้ถูกมาดูโรฉกฉวยผลประโยชน์ได้อีก และเป็นการเคลียร์ทางให้กับ “ฮวน กุยโด” ประธานสมัชชาแห่งชาติ ที่สหรัฐฯ และอีก 40 ประเทศทั่วโลก รับรองให้เป็นหุ่นเชิด
มีแหล่งน้ำมันดิบสำรองมากที่สุดในโลก โดยรายได้หลักกว่า 95% มาจากการส่งออกน้ำมัน ดังนั้นมาตรการคว่ำบาตรธุรกิจน้ำมันของสหรัฐอเมริกาจึงเป็นไป เพื่อปิดทางรอดของ นาย นิโคลัส มาดูโร
มาตรการคว่ำบาตร PDVSA ส่งผลให้บริษัทสหรัฐฯ และบริษัทอื่น ๆ ไม่สามารถทำธุรกิจกับ PDVSA หากไม่ได้รับใบอนุญาตจากกระทรวงการคลังสหรัฐฯ ขณะที่การส่งออกยุทโธปกรณ์ทางการทหารก็ต้องได้รับการอนุมัติจากกระทรวงการต่างประเทศสหรัฐฯ ซึ่ง  Achabal ไม่มีใบอนุญาตทั้งสองใบ
นายโนเบรกาได้ถูกตำรวจสหรัฐฯ ควบคุมตัวเมื่อ 2 สัปดาห์ก่อน โดยอ้างผลการสอบสวนของกระทรวงความมั่นคงมาตุภูมิของสหรัฐฯ ในเดือน เม.ย.2562 ที่พบว่า นายโนเบรกาได้ช่วยเหลือกองทัพเวเนซุเอลาในการซ่อมบำรุงฝูงบินรบรัสเซียรุ่น Sukhoi SU-30 โดยไม่ได้ยื่นเรื่องขออนุมัติจากทางการสหรัฐฯ
สื่อรายงานว่า นายโนเบรกาได้เปิดบัญชีสำหรับบริษัท  Achabal ในโปรตุเกส เพื่อเลี่ยงมาตรการคว่ำบาตรของสหรัฐฯ และปกปิดแหล่งที่มาของเงินที่เขาได้รับจากรัฐบาลเวเนซุเอลา การกล่าวหาว่าเขาได้รับเงินหลายงวดจากรัฐบาลเวเนซุเอลาสำหรับค่าซ่อมบำรุงฝูงบินรบรัสเซียดังกล่าว ซึ่งบางครั้งเงินเหล่านี้โอนมาจากบริษัท TASCO ซึ่งเป็นผู้ซื้อน้ำมันดิบรายใหญ่ โดยมีการระบุว่า PDVSA ได้แจ้งให้ TASCO โอนเงินเข้าไปยังบัญชีของ Achabal ในโปรตุเกส
โดยนัยนี้ ข้อกล่าวหาของกระทรวงความมั่นคงมาตุภูมิของสหรัฐฯ ระบุว่า TASCO เป็นผู้ฟอกเงินที่ร่วมมือกับ PDVSA ในการเคลื่อนย้ายเงินทุนหลายร้อยล้านดอลลาร์ให้แก่รัฐบาลเวเนซุเอลา
ประเด็นของเรื่องคือ กฎหมายคว่ำบาตรนี้ใช้เฉพาะกับบริษัทสหรัฐฯ ที่ทำธุรกรรมกับ PDVSA หลังจากมาตรการเดือนมกราคม 2563 มีผลบังคับใช้ ไม่ได้เกี่ยวข้องกับ TASCO โดยตรง จะเป็นความผิดได้อย่างไร
คดีเกิดขึ้น ในเดือน ก.พ. 2562-มี.ค. 2563 ซึ่งทางผู้บริหารของ TASCO ได้แจ้งต่อตลาดว่าทาง US State Department ได้ขอให้ TASCO หยุดซื้อน้ำมันดิบจากเวเนซุเอลา และวันที่ 23 พ.ย. 2563 โดย TASCO แจ้งว่าได้หยุดซื้อน้ำมันจากเวเนซุเอลาแล้ว
สำหรับในแง่กฏหมายการแซงก์ชั่นจะจำกัดเฉพาะบริษัทและพลเมืองในสหรัฐฯ แต่เป็นการร้องขอความร่วมมือสำหรับบริษัทต่างประเทศ  ดังนั้นจึงไม่มีผลทางกฏหมายต่อ TASCO
TASCO ชี้แจงว่า บริษัทไม่ได้ถูกกล่าวหาในฐานะจำเลยของการฟ้องร้องในครั้งนี้ โดยรายการที่เกี่ยวข้องกับบริษัท PDVSA ที่ปรากฏในข่าว ทางบริษัทฯ และ US State Department ได้มีการติดต่อกัน ตั้งแต่เดือน ส.ค. 2563 ทั้งนี้บริษัทฯ ยืนยันว่าได้ยุติความสัมพันธ์กับบริษัท PDVSA ตามข้อร้องขอของ US State Department โดยมีผลตั้งแต่เดือนพ.ย. 2563 ตามที่ได้ยกเลิกการซื้อน้ำมันดิบจากประเทศเวเนซุเอลา
เรื่องน่าจะจบลง ยกเว้นราคาหุ้นที่ยังไม่ไว้วางใจว่าผลทางกฎหมายจะลามปามแค่ไหน
ดังนั้น ไม่ว่ายามนี้นายชัยวัฒน์ ศรีวรรณวัฒน์ กรรมการผู้จัดการใหญ่ TASCO จะแถลงข่าวอะไร ก็คงไม่เกิดผลเพราะว่าอยู่ระหว่าง “ช้างประสานงา” กันพอดี
คงอาจจะต้องรอให้ประธานาธิบดีมาดูโรถูกโค่นอำนาจจากการรัฐประหารไปแล้วน่ะแหละ